stanford-oval/wikipedia huggingface dataset:
וולטר קריסטלר

| --- | --- |
אין תמונה חופשית
 לידה:  21 באפריל 1893 Altensteig, הרפובליקה הפדרלית של גרמניה 
 פטירה:  9 במרץ 1969 (בגיל 75) קניגשטיין אים טאורוס, הרפובליקה הפדרלית של גרמניה 
 ענף מדעי:  גאוגרפיה
 מקום מגורים:  גרמניה
 מקום לימודים:  אוניברסיטת ארלנגן-נירנברג (1932)  אוניברסיטת היידלברג  אוניברסיטת מינכן 
 מנחה לדוקטורט:  Robert Julius Wilhelm Gradmann 
 פרסים והוקרה:  מדליית ויקטוריה (1968)  מדליית אנדרס רציוס 
 תרומות עיקריות
 תאוריית המקומות המרכזיים
 
וולטר קריסטלר (בגרמנית: Walter Christaller;‏ 21 באפריל 1893 – 9 במרץ 1969) היה גאוגרף גרמני, שתרומתו העיקרית לדיסציפלינה היא תאוריית המקומות המרכזיים, שפורסמה לראשונה בשנת 1933. תאוריה פורצת דרך זו הייתה הבסיס לחקר הערים כמערכות של ערים, ולא היררכיות פשוטות או ישויות בודדות.
ביוגרפיה

וולטר קריסטלר נולד בעיר ברנק, באזור ״היער השחור״ בגרמניה. בנם של גוטרייך והלן קריסטלר, שהייתה מחברת של רומנים לילדים נוצריים. סבו מצד אביו יוהאן גוטליב קריסטלר היה בלשן ומיסיונר נוצרי במערב אפריקה. וולטר ושתי אחיותיו, קיבלו חינוך יסודי בבית, ורק בגיל 13 הוא נכנס לבית ספר מסודר.
לפני מלחמת העולם הראשונה, החל קריסטלר ללמוד פילוסופיה וכלכלה פוליטית ולאחר מכן שירת בצבא הגרמני במהלך מלחמת העולם הראשונה. בסיום המלחמה הלך ללמוד באוניברסיטאות של היידלברג ומינכן. במשך עשר השנים הבאות עבד בעבודות שונות (בנאי, עיתונאי) ובילה זמן קצר באוניברסיטה.
הוא התחתן בשנת 1921 ועבד בקואופרטיב בנייה בברלין, שם נשאר עד 1924. בשנת 1922 הוא הצטרף למפלגה הסוציאל-דמוקרטית (SPD). בין השנים 1925–1928 הועסק ולאחר מכן הפך מנהל בחברת בנייה המתמחה בייצור טרומי. בשנת 1928 הוא איבד את עבודתו והתגרש כאשר היו לו שלושה ילדים.
בשנת 1929 חזר ללימודים לתואר שני, שהובילו אל עבודת הדוקטורט המפורסמת שלו בתאוריית המקומות המרכזיים בדרום גרמניה שפורסמה בשנת 1933.
עבודתו של קריסטלר לא זכתה להכרה בחשיבותה על ידי גאוגרפים בני תקופתו. אך היא משכה תשומת לב של מדענים נאצים שראו בה יסוד לארגון מחדש של המרחב שיכבש על ידי גרמניה, במטרה להרחיב את ״מרחב המחיה״ של העם הגרמני. לכן הוא קיבל בסוף שנות השלושים מינוי אקדמי קצר מועד באוניברסיטת פרייבורג-ברייסגאו, שם עסק במחקר במכון ללימודי השלטון המקומי. בתחילת מלחמת העולם השנייה, בגלל גילו הוא לא גויס לצבא הגרמני, אך הצטרף למפלגה הנאצית, ועבר לשירות ממשלתי. הוא עבד במשרדי האס אס של היינריך הימלר שתכנן את יישובם מחדש של השטחים שיכבשו במזרח אירופה במהלך מלחמת העולם השנייה. בראש המוסד הזה עמד פרופסור לחקלאות קונראד מאייר (1901–1973) (Konrad Meyer) שהיה איש אס אס. משימתו של קריסטלר הייתה להכין תוכניות ליישוב מחדש של אוכלוסייה גרמנית, ולהקים מערכת ערים ולתכנן את הגאוגרפיה הכלכלית של אזורי הכיבוש של גרמניה בעיקר בצ'כוסלובקיה ובפולין. קריסטלר קיבל הערכה מיוחדת על תכנון פולין הכבושה, ועשה זאת באמצעות תורת המקומות המרכזיים שלו.
לאחר המלחמה הצטרף למפלגה הקומוניסטית של גרמניה והפך לפעיל פוליטי. הוא המשיך לחיות במערב גרמניה, בבית אמו בדרמשטאדט (Darmstadt). בגלל עמדותיו הפוליטיות, הקומוניסטיות, הוא נחשד בשלב מסוים בריגול לטובת המזרח, אבל הוא זוכה. הוא לא התקבל לעבודה בשום מוסד אקדמי, אבל הקדיש את עצמו לגאוגרפיה של התיירות.
מאז 1950, תאוריית המקומות המרכזיים שלו משמשת בסיס מחדש את תכנון אזורי ועירוני ברפובליקה הפדרלית של גרמניה.
בשנת 1950, קריסטלר, יחד עם אחרים ייסדו את ה״אגודה הגרמנית לגאוגרפיה יישומית״ וזאת מעניקה פרסים לסטודנטים על שמו של וולטר קריסטלר מדי שנה.
וולטר קריסטלר מת ביוגנהיים, גרמניה ב-9 במרץ 1969, אבל הפולמוס על האיש לא תם.
קיצור תאוריית ״המקומות המרכזיים״

סקר שדה שעשה קריסטלר בדרום גרמניה, אפשר לו לפתח את התאוריה שלו. בשנות השלושים האזור הזה לא הושפע עדיין מהמהפכה התעשייתית. כתוצאה מכך, התאוריה שלו הניחה כי התארגנות היישוב במרחק תהיה ברציונל של שוק חופשי, רעיון שכתב עליו מאה שנה קודם יוהאן פון תינן.
קריסטלר פיתח את התאוריה בהנחה שמתקיים מרחב אחיד בנופו, ומתפקד באופן עצמאי בתנאים תחרותיים של יצרנים וצרכנים. לפי המודל של קריסטלר ייווצר ״סדר מרחבי״ שבו היישובים מסודרים בצורת משושים במרחב האחיד. צורת המשושים, יוצרת את הכיסוי המתאים ביותר לאזורי השוק, מבלי שישנה חפיפה או תחרות בין היצרנים וכל שטח האזור מכוסה מבחינת קבלת השירותים. המודל של קריסטלר מבוסס על מדרג, (היררכיה) של יישובים שכל אחד מהם נותן ומקבל סוגים מסוימים של שירותים בהתאם לגודלם.
המודל שלו המבוסס על מערכת מידרג יישובי, מציע ארבעה מאפיינים בסיסיים:
מקומות מרכזיים הנמצאים במקום גבוה יותר במידרג, יספקו את כל הסחורות והשירותים הנמצאים במרכזים הנמצאים בסדר נמוך יותר במידרג.
מקומות מרכזיים גבוהים במדרג, יספקו מגוון של תפקודים מיוחדים שאינם במקומות נמוכים יותר במדרג.
באזור מסוים, מספר היישובים בדרג נמוך, גדול יותר ממספר היישובים בדרג רם יותר.
המקומות המרכזיים הנמצאים גבוה במדרג, יהיו רחוקים יותר זה מזה, בהשוואה למרחק בין היישובים הנמצאים במקום נמוך יותר במידרג.
תאוריית המקומות המרכזיים חדרה לתוך עולם הגאוגרפיה, כשעבר לפסים של גישת מחקר פוזיטביסטית (״המהפכה הכמותית״). מאות מחקרים אמפיריים ותאורתיים התבססו בשנות החמישים עד שנות השבעים על התאוריה הזאת. רעיונותיה חדרו במקביל למוסדות וארגוני תכנון אזורי בארצות שונות, כולל בישראל: בעת שהיה צורך בתכנון המרחב לאחר מלחמת העצמאות. יצירת עיירות הפיתוח ומיקומן התבסס על רעיונות שנלקחו מתאוריית המקומות המרכזיים.
למרות עברו בשירות הס.ס. וגרמניה הנאצית, אך בגלל חשיבות התאוריה שיצר וחשיבותה בפיתוח הרעיונות של הגאוגרפיה בשלב המהפכה הכמותית, מצאה ״האגודה של הגאוגרפים האמריקאיים״ להעניק לו אות הצטיינות, מהלך שלאחריו העיזו גורמים נוספים לכבד את קריסטלר בתוארי כבוד, כגון: ״החברה השוודית לאנתרופולוגיה וגאוגרפיה״, אוניברסיטת בוכום ועוד.
ביקורת על קריסטלר והנאציזם

לאחר תום מלחמת העולם השנייה, והתהוות המהפכה הכמותית בגאוגרפיה, וולטר קריסטלר ותורתו זכו לתהילת עולם. הגאוגרפים האמריקאיים אימצו אותו לחיקם והעניקו לו כבוד בפנטאון של חשובי החוקרים שתרמו לגאוגרפיה המודרנית. תהילתו לא קושרה כלל עם עברו הנאצי.
רק באמצע שנות הששים החלו להופיע מאמרים שהזכירו את עברו, אבל אלה היו מאמרים אפולוגטיים – היינו שהזכירו את העובדה, אבל הדגישו כי למעשה הוא היה ״פקיד נמוך דרג״ שעסק במקצועו המדעי בצורה יישומית.
פרופ׳ ארנון גולן, (1997), תקף את הגישה הסלחנית או האפולוגטית כלפי וולטר קריסטלר, וכתב כי קריסטלר היה הבולט ביותר בין הגאוגרפים הגרמניים, שעסקו בתכנון ״מרחב המחיה״ שיהיה לאחר הניצחון הגרמני. מרחב שיסולקו ממנו התושבים המקוריים. במרחב כזה שעבר טיהור אתני, ניתן ליישב את האוכלוסייה הגרמנית הצפופה שבמולדתם. הוא עבד במחלקת התכנון של הס.ס ותכנן מחדש את המרחב בהתאם לתאוריית המקומות המרכזיים שלו. ואין ספק שידע כיצד מרחב זה מפונה מתושביו המקוריים ולמרות זאת המשיך בתכנונו במשך כל שנות המלחמה.
בימיו, קריסטלר לא היה מחשובי הגאוגרפים בגרמניה ולא מהשורה הראשונה של אנשי רוח. גאוגרפים רבים אחרים פעלו במוסדות גרמניה הנאצית בזמן מלחמת העולם השנייה. מספרם של הגאוגרפים היהודים שנספו בשואה, מעולם לא נחקר, אבל לפחות המפורסם שביניהם – פרופ׳ אלפרד פיליפסון, ששירת את גרמניה עד עליית הנאצים לשלטון, ניצל ושרד את מחנה הריכוז טרזינשטט. גאוגרף גרמני חשוב אחר – פרופ׳ קארל האוסהופר, שהיה קשור למפלגה הנאצית ומנהיגיה בראשית דרכם בשנות העשרים, הוכנס למחנה הריכוז דכאו בשנת 1944, ושרד את התקופה.
הגאוגרפים הישראלים, טוען גולן, לא הפנימו את משמעות השירות לנאציזם שעשה קריסטלר. אף על פי שחשיבות תאוריית המקומות המרכזיים הלכה ונדחקה במהלך השנים, הוא עדיין זוכה לתהילה ומונצח בלי שום הערת שוליים על עברו הנאצי בספר לימוד שהוציא לאור משרד החינוך בשנת 2010.
ויקיפיט

| --- | --- |
 סוג:  אתר אינטרנט של מדיה-ויקי 
 תקופת הפעילות:  2008–הווה (כ־16 שנים) 
 מייסדים:  אלי עוזר
 שירותים עיקריים:  תמונות כפות רגליים של סלבריטאיות ומפורסמות
 wikifeet.com
 
ויקיפיט (באנגלית: wikiFeet) הוא מיזם אינטרנטי שנוסד ומנוהל על ידי הישראלי אלי עוזר, שמטרתו ליצור מאגר תמונות של כפות רגליים יחפות של נשים מפורסמות. ויקיפיט נחשב לאתר האינטרנט הלא פורנוגרפי הגדול בעולם בתחום הפטיש לכפות רגליים.
תחילת המיזם

לדברי מייסד האתר אלי עוזר, הרעיון להקמת מיזם המציג מאגר תמונות של כפות רגליים של נשים מפורסמות החל בשנת 2008. לטענתו: "בזמנו היו רק שני אתרים כאלה — אחד בתשלום והשני מאוד מסורבל", ומשכך פתח את האתר. את 6,000 התמונות הראשונות שיתף עוזר בעצמו, ותוך כחצי שנה הצטרפו עוד אנשים למיזם, והוסיפו מאגר תמונות עצום של כפות רגליים של מפורסמות, החל מסלבריטאיות ופוליטיקאיות, וכלה ביוטיובריות מצליחות.
מידע ותפוצה

האתר מכיל נכון ל-2017 כ-2 מיליון תמונות של כ-50 אלף נשים מפורסמות, כאשר לכל מפורסמת מוקדשות בין תמונה אחת לכמה אלפי תמונות.
הקריטריונים לכניסתה של אישה למאגר התמונות הם שניים:
היותה של האישה לפחות בת 18.
הופעתה של האישה בבסיס הנתונים של IMDb.
האתר בנוי כך שבראש העמוד הראשי קיים מנוע חיפוש, שבו מקלידים את שמה של המפורסמת בשפה האנגלית (בצורת הכתיב של IMDb), ומשם מופיעות מגוון תמונות של המפורסמת, שהייחוד של תמונות אלו, שבכל תמונה ותמונה מוצגות כפות רגליה או חלק מכפות רגליה היחפות (גם נעליים פתוחות לסוגיהן נכללות תחת קטגוריה זאת), עם התמקדות בשלושה חלקים של כף הרגל: סוליה, קשת ואצבעות. בנוסף ניתנה האפשרות לאתר את המפורסמת על פי המדינה בה היא מתגוררת, תאריך לידה, מידת נעליים ועוד.
בראש רשימת התמונות מופיע סרגל דירוג, שבו יכולים להצביע הרשומים לאתר על מראה כפות הרגליים. הדירוג מתחיל מחמישה כוכבים (beautiful feet) עד כוכב אחד (ugly feet). בתחתית רשימת התמונות יכולים הרשומים להגיב על כפות רגליה של המפורסמת.
לדברי עוזר, נכון לשנת 2020 מבקרים באתר מדי חודש כ-5.4 מיליון אנשים מכל העולם.
באוגוסט 2017, פתח עוזר גם מדור גברי לוויקיפיט, המופיע כאתר מקביל לאתר הרגיל.
בינואר 2018 הרחיב עוזר עוד יותר את ויקיפיט ופתח את מדור "wikiFeet X", המאגד תמונות כפות רגלי נשים עם התמקדות בנשים מתעשיית הפורנוגרפיה, וזאת כדי לכלול בו תמונות רבות שאינן יכולות להיכלל באתר הרגיל, האוסר הצגת תמונות פורנוגרפיות או מיניות.
בספטמבר 2019 פתח עוזר את מדור "my.wikiFeet", שבו הוא מאפשר גם לנשים שאינן נמצאות במאגר IMDb, ובעצם לכל אישה החפצה בכך, לפרסם גלריות תמונות של כפות רגליהן, ואף להציג אותן למכירה עבור הציבור.
ביקורות ותגובות

אחת הטענות המרכזיות שנטענו כלפי המיזם של עוזר הוא העובדה שהוא עוסק באיבר מסוים של האישה, ובכך הוא לא מתייחס לאישה כמכלול, אלא מבצע לה סוג של החפצה.
עוזר הגיב לטענה זו בכך שאין זו מטרתו של המיזם. ואדרבה - המיזם "עושה חסד" עם האיבר המושמץ ביותר בגוף האישה: כפות רגליה, שלרוב מתייחסים אליהן כאיבר מלוכלך ולא אסתטי. עוד הוסיף עוזר שברבות מהתמונות ההתמקדות אינה דווקא בכפות הרגליים של האישה, אלא בכלל גופה, כאשר כפות רגליה מקבלות מעמד שווה כשאר הגוף.
עוד טענה שנטענה כלפי המיזם הוא שהקריטריון להחשבת האישה כ"מפורסמת" הוא קריטריון פרוץ למדי. שכן, מספיק שהבחורה הופיעה פעם אחת בתוכנית אירוח, נידחת ככל שתהיה, ושמה נקלט בבסיס הנתונים של IMDb - שזהו קריטריון מספיק כדי ששמה יכנס לרשימות האתר, ושתמונותיה יתנוססו לעיני כל.
עוזר בתגובה טען שאמנם הקריטריון הוא פרוץ, אולם ברגע שמגיעה בקשה להסרת השם - הוא מוריד אותו בלי לשאול שאלות. כמו כן מציין עוזר שאחד מהקריטריונים להעלאת התמונות הוא שהן אינן מוגנות בזכויות יוצרים.
ראו גם

FeetFinder
הערות שוליים

↑  אין קשר בין מיזם זה לבין קרן ויקימדיה.
↑  "Best foot forward! Toe-curling website WIKIFEET ranks celebrity tootsies on their sexiness... with Emma Watson's coming out top". dailymail. 22 July 2015
↑  חוקי אתר ויקיפיט: ”All pictures must show the celebrity's arch(es), sole(s) or toe(s) without opaque shoes and socks.”
↑  "Welcome to ‘WikiFeet’, the creepy fetish site dedicated to famous women’s feet". news. September 16, 2016
↑  "The Men of wikiFeet Aren’t the Heels You Think They Are", MEL. February 21, 2020.
↑  המדור הגברי של ויקיפיט
↑  מדור "wikifeet X"
↑  מדור "my.wikiFeet"
1 2  "Meet the man behind wikiFeet, the encyclopedia where you can see every celeb’s toes", METRO. May 6, 2020.
ויקיפדיה הרוסית

| --- | --- |


 סוג:  אנציקלופדיית אינטרנט חופשית
 הקמה:  17 במאי 2001 
 בעלות:  קרן ויקימדיה 
 שפה:  רוסית 
 הרשמה:  לא חובה
 ערכים:  2,002,320
 https://ru.wikipedia.org/ 
 הסטטיסטיקה של ויקיפדיה הרוסית
  סטטיסטיקת צפיות של ויקיפדיה הרוסית ב-30 הימים האחרונים   קטגוריה:דפים עם גרפים מושבתים באופן זמני –  ההרחבה Graph להצגת תרשימים שיחת תבנית:גרף#שימו לב: הגרפים לא מוצגים בוויקיפדיה!!!.
 
ויקיפדיה הרוסית (ברוסית: Русская Википедия) היא אנציקלופדיה אינטרנטית חופשית בשפה הרוסית המנוהלת ומתופעלת בידי קרן ויקימדיה והיא הוויקיפדיה השביעית בגודלה בעולם מבחינת מספר הערכים, עם 1,951,261 ערכים, נכון לדצמבר 2023. היא החלה לפעול ב-11 במאי 2001 ובפברואר 2010 הגיעה ל-500,000 ערכים. מאפיין בולט וייחודי של ויקיפדיה הרוסית הוא הבחירה להקדים את שם המשפחה לשם הפרטי בערכי אישים, בדומה לדרך הכתיבה באנציקלופדיות מודפסות המסודרות בסדר אלפביתי.
נכון ל-2 באוקטובר 2024 ישנם בוויקיפדיה הרוסית 2,002,320 ערכים.
היסטוריה

פרויקט ויקיפדיה הרוסית החל ב-11 במאי 2001. החל משנת 2010 המיזם נהנה מצמיחה גדולה בכמות הערכים וגדל מ-500,000 ערכים בקירוב ל-1,000,000 ערכים תוך 4 שנים.
ויקיפדיה הרוסית הייתה נתונה למתקפה מצד רגולטור האינטרנט הממשלתי שהורה לקרן ויקימדיה הרוסית להסיר ערך על קנאביס. באוגוסט 2015 התקבלה החלטת בית משפט בעניין שחייבה את קרן ויקימדיה להסיר את הדף או לחסום את הגישה אליו, אך עקב חוסר יכולת לחשוף דף בודד באתר המוצפן בפרוטוקול הצפנה https, על מנת לחסום דף יש לחסום גישה כללית לאתר האינטרנט וכך ב-25 באוגוסט 2015 נחסמה הגישה מרוסיה אל אתר ויקיפדיה הרוסית, אך כעבור יום הושבה הגישה לאתר.
נכון לדצמבר 2023 ויקיפדיה הרוסית מכילה למעלה מ-1,950,000 ערכים. מוצאם המוחץ של רוב הגולשים באתר הוא מרוסיה: 69.9% הם מרוסיה, 11.8% מאוקראינה והיתר ממדינות אחרות.
מדד העומק של ויקיפדיה הרוסית, המהווה מדד גס לאיכות הערכים, עומד על 156.06 נכון לדצמבר 2023. זאת בהשוואה למדד עומק של 267.86	 עבור ויקיפדיה העברית, ומדד 1214.95 עבור ויקיפדיה האנגלית. פרופסור רומן לייבוב (רו') מאוניברסיטת טרטו טען בריאיון כי ערכים הקשורים למדעי הרוח בוויקיפדיה הרוסית כתובים ברמה נמוכה בהרבה ממקביליהם באנגלית, ואיכותם של חלק מהערכים אף מידרדרת עם הזמן. הוא טען כי הסיבה לכך היא סינון קפדני מדי לפי חוקי קניין רוחני, וכישורי עריכה נמוכים של חלק מהוויקיפדים.
מלחמות עריכה

בוויקיפדיה לעיתים יש סכסוכים בנוגע לנקודות מבט שונות בנושאים וערכים מסוימים, דבר שלא פסח גם על הוויקיפדיה הרוסית. סכסוכים אלו מתבטאים במלחמות עריכה – שינויים תכופים בערך, כאשר כל צד "בתורו" עורך את הערך לפי נקודת המבט שלו. מלחמות אלה יכולות לקרות בין שניים או יותר משתמשים שכל אחד מהם מוחק שוב ושוב תיקונים של האחר.
מתקיימות מלחמות עריכה בולטות בוויקיפדיה הרוסית סביב אוקראינה וההיסטוריה שלה. מלחמות עריכה בנושא הסכסוך הרוסי-אוקראיני היו בשיאן בשנת 2014 כאשר חצי האי קרים עבר לשליטה הרוסית, ומאז נמצאות בדעיכה. בנוסף בוויקיפדיה בשפה הרוסית יש מלחמות על ערכים שונים הקשורים להיסטוריה הסובייטית ולמדינות פוסט-סובייטיות. החברה האוקראינית והחברה הרוסית זוכרות כל אחת את התקופה, והן בעלות פרשנויות שונות, כאשר הפרשנויות נתפסות בידי חברות אלה כאמצעי לזיהוי עצמי. בנוסף, בוויקיפדיה הרוסית יש מלחמות על מגוון תחומים אחרים, כגון מלחמת האזרחים הרוסית ונושאים שקשורים ללהט"ב. בשנת 2019 נחסמו מוויקיפדיה הרוסית 12 חשבונות שפעלו במשותף להפצת מידע שלילי על מנהיגי אופוזיציה, ומידע חיובי על מנהיגים התומכים בממשל.
ציוני דרך

11 במאי 2001 – נחנכה הוויקיפדיה הרוסית באתר russian.wikipedia.com.
7 בנובמבר 2002 – האתר עבר לכתובת ru.wikipedia.com ולאחר מכן לכתובת ru.wikipedia.org.
2003
פברואר – נכתב הערך המאה.
נובמבר – נכתב הערך האלף.
30 בדצמבר 2004 – נכתב הערך ה-10 אלף
2005
5 ביוני – נכתב הערך ה-20 אלף (Пий XII).
23 באוגוסט – נכתב הערך ה-30 אלף.
31 בדצמבר – נכתב הערך ה-50 אלף.
2006
16 באוגוסט – נכתב הערך המאה אלף (Амальрик, Леонид Алексеевич).
2007
10 במרץ – נכתב הערך ה-150 אלף (Лихтенштайн (Вюртемберг)).
4 בספטמבר – נכתב הערך ה-200 אלף.
27–28 באוקטובר – נערך כנס ויקיפדיה הראשון.
הערות שוליים

↑  נמרוד צוק, רוסיה רוצה לחסום את ויקיפדיה לחלוטין בגלל עמוד בודד, באתר כלכליסט, 25 באוגוסט 2015
↑  Википедия — знакомая и неизвестная, Михаил Гефтер (ב־)
↑  Memory, Conflict and New Media, Routledge, 2013-04-12, עמ' 25–27, ISBN 978-0-203-08363-5
↑  Российско-украинская битва в «Википедии» оказалась не самой бурной, ВЗГЛЯД.РУ (ברוסית)
↑  Memory, Conflict and New Media, Routledge, 2013-04-12, עמ' 150–162, ISBN 978-0-203-08363-5
↑  «Википедия» заблокировала группу редакторов, которые оставляли политически мотивированные правки, The Village (ברוסית)
| ויקיפדיות לפי כמות ערכים (63,746,214) |
| --- | --- | --- |
| 6,000,000+ | אנגלית (en) • סבואנו (ceb) |  |
| 2,000,000+ | שוודית (sv) • גרמנית (de) • צרפתית (fr) • הולנדית (nl) |  |
| 1,000,000+ | רוסית (ru) • ספרדית (es) • איטלקית (it) • פולנית (pl) • ערבית מצרית (arz) • יפנית (ja) • וייטנאמית (vi) • ואריי-ואריי (war) • סינית (zh) • ערבית (ar) • אוקראינית (uk) • פורטוגזית (pt) |  |
| 500,000+ | פרסית (fa) • קטלאנית (ca) • סרבית (sr) • אינדונזית (id) • נורווגית ספרותית (no) • קוריאנית (ko) • פינית (fi) • הונגרית (hu) • צ'כית (cs) |  |
| 400,000+ | טורקית (tr) • סרבו-קרואטית (sh) • צ'צ'נית (ce) • רומנית (ro) • טטרית (tt) |  |
| 300,000+ | בסקית (eu) • מלאית (ms) • אספרנטו (eo) • עברית (he) |  |
| 200,000+ | ארמנית (hy) • בולגרית (bg) • דנית (da) • אזרית דרומית (azb) • סלובקית (sk) • קזחית (kk) • מיננגקבאו (min) • אסטונית (et) • קרואטית (hr) • בלארוסית (be) • יוונית (el) • אנגלית פשוטה (simple) • ליטאית (lt) |  |
| 100,000+ | אזרית (az) • גליסית (gl) • סלובנית (sl) • אורדו (ur) • נורווגית חדשה (nn) • גאורגית (ka) • הינדי (hi) • טמילית (ta) • תאית (th) • אוזבקית (uz) • לטינית (la) • ולשית (cy) • אסטורית (ast) • וולאפיק (vo) • קנטונזית (zh-yue) • מקדונית (mk) • בנגלית (bn) • לטבית (lv) • טג'יקית (tg) • בורמזית (my) • אפריקאנס (af) |  |
| 50,000+ | מלגשית (mg) • בוסנית (bs) • אוקסיטנית (oc) • אלבנית (sq) • גרמנית תחתית (nds) • קירגיזית (ky) • מראטהית (mr) • בלארוסית קלאסית (be-tarask) • מלאיאלאם (ml) • נפאל בהאסה (new) • טלוגו (te) • ברטונית (br) • ונטית (vec) • סווהילי (sw) • פיימונטית (pms) • ג'אווית (jv) • פנג'אבי מערבית (pnb) • האיטית (ht) • סונדנזית (su) • לוקסמבורגית (lb) • בשקירית (ba) • אירית (ga) • שלזית (szl) • איסלנדית (is) • כורדית (ku) • לומברדית (lmo) |  |
| 20,000+ | צ'ובשית (cv) • פריזית מערבית (fy) • טאגאלוג (tl) • סקוטית (sco) • אראגונית (an) • פנג'אבי (pa) • יורובה (yo) • נפאלית (ne) • בווארית (bar) • אידו (io) • גוג'ראטית (gu) • אלמאנית (als) • קאנדה (kn) • סיציליאנית (scn) • בישנופרייה מניפורי (bpy) • אינטרלינגואה (ia) • קצ'ואה (qu) • מונגולית (mn) • סינהלית (si) |  |
| 10,000+ | זאמוטית (sgs) • נאוואחו (nv) • מגרלית (xmf) • אורייה (or) • גאלית סקוטית (gd) • יידיש (yi) • אמהרית (am) • נפוליטנית (nap) • סינדית (sd) • אוסטית (os) • פארואזית (fo) • לימבורגית (li) • פשטו (ps) • סנסקריט (sa) • ולונית (wa) |  |
רשימת הוויקיפדיות המלאה במטא-ויקי
גילוי נאות: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.
חג'ה (מחוז)

| --- | --- |
 מדינה:  תימן תימן
 בירת המחוז:  חג'ה
 שטח:  10,141 קמ"ר
 גובה:  241 מטרים
 אוכלוסייה:  ‏
  ‑ במחוז:  1,811,394 (2012)
 קואורדינטות:  15°42′N 43°36′E﻿ / ﻿15.7°N 43.6°E﻿ / 15.7; 43.6
 אזור זמן:  UTC +3
  מפת מיקום  מפה מפורטת     לחצו כדי להקטין חזרה    לחצו להגדלה     he tabBackground:;tabBorder:#aaa;defaultTab:0;
 
מחוז חג'ה (בערבית: محافظة حجة) הוא מחוז בצפון-מערבה של תימן. בירת המחוז היא העיר חג'ה. המחוז הוא החמישי בגודלו בתימן מבחינת אוכלוסייה (1,479,568 איש) והמחוז ה-13 בגודלו מבחינת שטח (9,376 קמ"ר). המחוז גובל בצפון עם ערב הסעודית ועם סעדה, במזרח עם עמראן, בדרום עם אל-מחוית ועם אל-חודיידה ובמזרח עם ים סוף. בעבר שימשה העיר חג'ה כעיר הקיט של האימאמים של תימן, ובה היה מצוי ארמונו של האימאם יחיא.
ז'אן-מארי דגוט

| --- | --- |

ז'אן-מארי דגוט
 לידה:  18 באפריל 1866 רון, הקיסרות הצרפתית השנייה צרפת
 פטירה:  31 באוקטובר 1938 (בגיל 72) רון, הרפובליקה הצרפתית השלישית צרפת
 מקום קבורה:  Saint-Martin cemetery 
 מדינה:  צרפת 
 השכלה:  האקדמיה הצבאית סן-סיר 
 בן או בת זוג:  Éléonore Peguet (5 בנובמבר 1902–?) 
 השתייכות:   צבא צרפת
 תקופת הפעילות:  1887–1925 (כ־38 שנים)
 דרגה:   גנרל של דיוויזיה
 תפקידים בשירות
 מפקד הדיוויזיה המרוקאית מפקד הקורפוס ה-21 מפקד הארמייה השישית מפקד כוח הכיבוש הצרפתי בריינלנד
 פעולות ומבצעים
 מלחמת העולם הראשונה
 עיטורים
  הצלב הגדול של לגיון הכבוד
 
גנרל של דיוויזיה ז'אן-מארי ז'וזף דגוט (בצרפתית: Jean-Marie Joseph Degoutte;‏ 18 באפריל 1866 – 31 באוקטובר 1938) היה מפקד בכיר בצבא צרפת אשר פיקד על הארמייה השישית במלחמת העולם הראשונה, ולאחר המלחמה היה מאבות קו מאז'ינו.
ביוגרפיה > תחילת דרכו

דגוט נולד ב-18 באפריל 1866 למשפחת איכרים במחוז רון שהשתייך אז לקיסרות הצרפתית השנייה. ב-7 במרץ 1887, הוא התגייס לצבא צרפת והוצב ברגימנט התותחנים ה-30. ב-1888 למד באקדמיה הצבאית סן-סיר, וב-1890 סיים אותה במקום התשיעי מתוך 435 במחזורו. בין השנים 1891-1894 הוא הוצב בגדוד זואבים בתוניסיה. בשנת 1895 הוא הגיש בקשה להצטרף אל המשלחת השנייה למדגסקר, אולם נדחה. הוא לא ויתר, והתגנב לספינה אזרחית של מסדר הישועים עד מדגסקר. ב-1896 הוחזר לתוניסיה והועלה לדרגת קפטן. בין 1899-1901 שרת בסין. ב-21 במרץ 1911 הועלה לדרגת לוטננט קולונל, וקיבל פיקוד על רגימנט הרגלים ה-163. הרגימנט שלו נחת בקזבלנקה במהלך משבר אגאדיר באותה שנה. שנות השירות שלו ברחבי העולם, הביאו לכך שהוא ידע שפות רבות.
ביוגרפיה > מלחמת העולם הראשונה

עם פרוץ מלחמת העולם הראשונה באוגוסט 1914, היה דגוט מפקד רגימנט הרגלים ה-163. הרגימנט שלו לחם בכמה קרבות שוליים בחזית המערבית, בתחילה כחלק מהדיוויזיה ה-44 ולאחר מכן מהדיוויזיה ה-76. ב-1 בנובמבר של אותה שנה הוא הועלה לדרגת קולונל, ומונה לראש מטה הקורפוס ה-4. הוא השתתף עם הקורפוס בקרב אלברט ובקרב שמפאן השני. על חלקו בזה האחרון, קיבל ב-10 באפריל 1915 דרגת קצין בלגיון הכבוד. ב-25 במרץ 1916 הועלה לדרגת גנרל של בריגדה, וב-3 באוגוסט של אותה שנה הוא מונה למפקד הדיוויזיה המרוקאית. הוא פיקד על הדיוויזיה במהלך הקרב על הסום וקרב ורדן, וב-9 במאי 1917 הועלה לדרגת מפקד בלגיון הכבוד. ב-1 בספטמבר של אותה שנה מונה למפקד הקורפוס ה-21, וב-1 בנובמבר הועלה לדרגת גנרל של דיוויזיה. הוא לחם עם הקורפוס במהלך הקרב השלישי על האן, וב-10 ביוני 1918 מונה למפקד הארמייה השישית, ופיקד עליה במהלך הקרב השני על המארן ומתקפת מאה הימים. ב-11 בספטמבר של אותה שנה פורקה הארמייה. כאשר נחתמה שביתת הנשק, היה דגוט אחראי על ניסוח תנאי חוזה ורסאי.
ביוגרפיה > אחריתו

ב-29 בדצמבר 1918, הועלה לדרגת קצין גבוה בלגיון הכבוד. באוקטובר 1919 מונה למפקד כוח הכיבוש הצרפתי בריינלנד, ובינואר 1920 הצטרף למועצה העליונה למלחמה. ב-1923, בעקבות כישלונה של רפובליקת וויימאר לעמוד בתשלומי הפיצויים שהושתו עליה לאחר המלחמה, הוביל דגוט את הכוחות הצרפתיים שכבשו את חבל הרוהר. על חלקו בכיבוש הרוהר קיבל דגוט את הצלב הגדול של לגיון הכבוד. הכוחות הצרפתיים נשארו ברוהר עד 1925. דגוט היה אחד מהאבות הרעיוניים של קו מאז'ינו, אשר נועד לאבטח את הגבול הצרפתי מפני פלישה גרמנית בעתיד. ב-1925 הוא קיבל פיקוד על הקו האלפיני - קו ביצורים דומה לקו מאז'ינו אשר נועד לאבטח את הגבול הצרפתי-איטלקי.
וולטר רודולף הס

ערך זה עוסק ברופא זוכה פרס נובל. אם התכוונתם לאישים אחרים, ראו .
| --- | --- |

 לידה:  17 במרץ 1881 תורגאו, שווייץ
 פטירה:  12 באוגוסט 1973 (בגיל 92) לוקרנו, טיצ'ינו, שווייץ
 שם לידה:  Walter Rudolf Hess 
 ענף מדעי:  פיזיולוגיה
 מקום קבורה:  ברלין 
 מקום לימודים:  אוניברסיטת ציריך אוניברסיטת קיל אוניברסיטת הומבולדט של ברלין
 מוסדות:  אוניברסיטת ציריך המכון הטכנולוגי של ציריך
 תלמידי דוקטורט:  Konrad Akert 
 פרסים והוקרה:  פרס נובל לפיזיולוגיה או לרפואה
 
וולטר רודולף הס (בגרמנית: Walter Rudolf Hess;‏ 17 במרץ 1881 – 12 באוגוסט 1973) היה רופא שווייצרי, זוכה פרס נובל לפיזיולוגיה או לרפואה לשנת 1949 "על גילוי הארגון התפקודי של מוח הביניים כמתאם הפעילות של האיברים הפנימיים".
ביוגרפיה

הס נולד ב-17 במרץ 1881 בקנטון תורגאו שווייץ. הוא למד רפואה בשלושה מוסדות: אוניברסיטת ציריך, אוניברסיטת קיל ואוניברסיטת הומבולדט של ברלין. הוא סיים את לימודי הרפואה בברלין בשנת 1906 והחל לעבוד כמנתח וכחוקר. בשנת 1907 הס החל ללמוד ולעבוד כרופא עיניים, מקצוע אשר נטש בשנת 1912 לטובת עבודה במחקר. במהלך שנות מלחמת העולם הראשונה עבד הס כחוקר באוניברסיטת בון. בשנת 1917 הפך לפרופסור במכון הטכנולוגי של ציריך, אותו ניהל עד שנת 1951. את מחקריו בנושא מבנה המוח ביצע בתחילה על חתולים, ותמך מאוד בניסויים בבעלי חיים.
בשנת 1949 זכה בפרס נובל, וחלק אותו עם אנטוניו אגש מוניש.
הס נפטר ב־12 באוגוסט 1973 בעיר לוקרנו.
מחקר

המחקר של הס התבסס על טכניקות גירוי מוחי שהתפתחו בסוף שנות ה-20 של המאה ה-20.
במחקרו הוא השתמש באלקטרודות כדי לגרום לגירויים באזורים מוגדרים במוח.  וגילה כי על ידי גירוי ההיפותלמוס ניתן ליצור מצבים בין ריגוש יתר לאדישות, כמו כן ניתן ליצור מצבי רעב,צמא, ירידת לחץ דם והאטת נשימה, תלוי באזור המגורה.
תוארי כבוד

Marcel Benoist Prize (1932)
Honorary doctorates at the University of Bern, University of Geneva, McGill University, University of Freiburg
Nobel prize in Physiology and Medicine (1949)
לקריאה נוספת

Koelbing, Huldrych M.F. "Walter Rudolf Hess". Historiches Lexikon der Schweiz [Historical Dictionary of Switzerland] (in German)
ז'אן-מארי גוסטב לה קלזיו

| --- | --- |

 לידה:  13 באפריל 1940 (בן 84) ניס, צרפת 
 מדינה:  צרפת, מאוריציוס 
 מקום לימודים:  אוניברסיטת בריסטול, אוניברסיטת פרובאנס, אוניברסיטת ניס סופיה אנטיפוליס, אוניברסיטת אקס-מרסיי, אוניברסיטת הריביירה הצרפתית 
 שפות היצירה:  אנגלית, איטלקית, ספרדית, צרפתית 
 זרם ספרותי:  Nouveau Roman 
 יצירות בולטות:  Le Procès-Verbal, Désert 
 תקופת הפעילות:  מ-1963 
 בן או בת זוג:  Jémia Le Clézio 
 צאצאים:  Anna Jean 
 פרסים והוקרה:  פרס נובל לספרות (2008)  פרס סטיג דגרמן (2008)  פרס רנודו (1963)  פרס הספרות הגדול של פול מוראן (1980)  קצין בלגיון הכבוד  פרס הנסיך פייר 
 
זַ'אן-מַארִי גוּסְטַב לֶה קְלֶזִיוֹ (בצרפתית: Jean-Marie Gustave Le Clézio; נולד ב-13 באפריל 1940) הוא סופר צרפתי, זוכה פרס נובל לספרות לשנת 2008.